FI Euroopan unionin virallinen lehti CE 78/459

(2004/C 78 E/0485)

KIRJALLINEN KYSYMYS P-3069/03

esittäjä(t): Luciana Sbarbati (ELDR) komissiolle

(14. lokakuuta 2003)

Aihe: Adrianmeren liikennekäytävä

Vuonna 1994 Essenissä kokoontuneen Eurooppa-neuvoston mainitsema Adrianmeren liikennekäytävä eli liikennekäytävä nro 8 on väylä, joka kulkee koko Italian itäisten alueiden läpi, Marchen maakunta ja sen keskus Ancona mukaan lukien, yhdistäen eteläisen Keski-Euroopan Adrianmeren itäiseen puoleen rajoittuvien maiden ja Lähi-idän maiden kanssa.

Liikennekäytävä nro 8 on yhdistelmäkuljetuksia koskeva hanke, joka kattaa merkittäviä liikenteeseen (tiet ja rautatiet), öljy- ja kaasujohtoihin sekä televiestintään liittyviä perusrakenteita.

Äskettäisessä Van Miertin suunnitelmassa (ensisijaiset hankkeet, jotka on määrä toteuttaa vuoteen 2020 mennessä) ei liikennekäytävää nro 8 kuitenkaan mainita. Tällainen päätös on Marchen, Veneton, Emilia Romagnan, Abruzzon, Puglian ja Basilicatan alueiden kannalta tuhoisa ja syrjivä eikä sitä voida hyväksyä.

Vuonna 1996 hyväksyttyjä Euroopan laajuisia liikenneverkkoja koskevia suuntaviivoja on tarkistettava, jotta voidaan ratkaista yhä monitahoisemmat infrastruktuuriongelmat ja valmistautua laajentumiseen. Van Miertin suunnitelman strategista lähestymistapaa ei voida täysin hyväksyä, koska se suosii Pohjois-Eurooppaa ja syrjii Etelä-Eurooppaa ja Välimeren aluetta. Viimeksi mainittu tarjoaisi kuitenkin paitsi suuria haasteita myös merkittäviä mahdollisuuksia edistää niiden kansojen ja maiden taloudellista, kulttuurista ja sosiaalista yhteenkuuluvuutta, joiden kanssa olemme käynnistämässä laajamittaista vuoropuhelua.

Jos kerran Italia on merkittävä silta pohjoisen ja etelän sekä lännen ja idän välillä, on vaikea ymmärtää, miksi Adrianmeren ja Tyrrhenanmeren liikennekäytävät, jotka suunniteltiin yhdistelmäkuljetuksia ja yhteentoimivuutta koskevien kriteerien perusteella, on poistettu ensisijaisista hankkeista. Jäljelle on jätetty vain Messinan salmen ylittävä silta, mutta alueellisesti ja logistisesti se on hyödytön, ellei sitä yhdistetä liikennekäytäviin.

Ottaen huomioon EU:n laajentumiseen itään ja tarpeen parantaa keskeisten alueiden kuten Adrianmeren rannikon perusrakenteita, aikooko komissio varmistaa, että ainakin Adrianmeren liikennekäytävä otetaan uudelleen mukaan vuoteen 2020 mennessä toteutettaviin olennaisiin hankkeisiin?

Loyola de Palacion komission puolesta antama vastaus

(7. marraskuuta 2003)

Liikennekäytävää nro 8 ei määritelty Eurooppa-neuvoston Essenin huippukokouksessa.

Yleiseurooppalaiset liikennekäytävät määriteltiin liikenneministerien yleiseurooppalaisissa konferensseissa Kreetalla vuonna 1994 ja Helsingissä vuonna 1997. Liikennekäytävät, jotka kulkevat Keski- ja Itä-Euroopan maiden halki ja jotka on yhdistetty unionin liikenneverkostoon, mahdollistivat sen, että eri viranomaisten toimia koordinoitiin, mikä koski myös niitä yhteisön toimia, joilla jo tuettiin Keski- ja Itä-Euroopan maita Phare- ja Ispa-ohjelmien kautta.

Van Miertin johdolla toimivan korkean tason työryhmän tehtävänä oli määritellä, mitä ovat Euroopan laajuisia liikenneverkkoja koskevat ensisijaiset hankkeet. Neuvoa-antava raportti oli avuksi komissiolle, kun se tarkisti Euroopan laajuisia liikenneverkkoja koskevia suuntaviivoja.

Koska liikennekäytävä nro 8 on unionin alueen ulkopuolella (lukuun ottamatta Barin ja Brindisin satamia), työryhmän tehtävänä ei ole sisällyttää Euroopan laajuisia liikenneverkkoja koskevien ensisijaisten hankkeiden luetteloon. Saman ajattelutavan mukaisesti komissio ei sisällyttänyt kyseistä liikennekäytävää Euroopan laajuisia energiaverkkoja koskevien suuntaviivojen tarkistamisesta tehtyyn päätökseen (1).

(1) Euroopan parlamentin ja neuvoston päätös N:o 1229/2003/EY, tehty 26 päivänä kesäkuuta 2003, Euroopan laajuisia energiaverkkoja koskevien suuntaviivojen vahvistamisesta ja päätöksen N:o 1254/96/EY kumoamisesta (EUVL L 176, 15.7.2003).